આજે નોકરી ચડ્યા બાદનો આ પહેલો રવિવાર હતો. અને એમાં આવી સરસ કડક ચા મળી એટલે મોજ પડી ગઈ. આમ તો આ ગામ નાનું, અને આંતરીયાળ પણ ખરું. ગામની પ્રાથમિક શાળામાં મારી નવા આચાર્ય તરીકેની નિમણુંક થયેલી. અને એક જ અઠવાડિયામાં ઘણાંય સારા-માઠા અનુભવો થઈ ગયેલા ! પછી એ ઓરડી શોધીને સેટ કરવામાં મદદ કરવાવાળા પટાવાળાની ભલમનસાઈ હોય કે પછી વર્ગોમાં ઓછી સંખ્યા થકી છતો થતો ગામ લોકોનો શીક્ષણ પ્રત્યેનો રૂક્ષ અભિગમ ! ગામમાં શિક્ષણ પ્રત્યે થોડીક જાગૃતતા લાવવાના હેતુથી જ છેલ્લા બે દિવસથી ગામના કેટલાક લોકોને મળ્યો હતો. એમાંના કેટલાક તો એવા પણ હતા જેમના બાળકોના નામ ચોપડે બોલાતા હોવા છતાંય મજુરી કે ઘરકામ માટે બાળકોને રોકી પાડતા હતા !